CELEX: 32013R1124
Language: hu
Date: 2013-11-08 00:00:00
Title: A Bizottság 1124/2013/EU végrehajtási rendelete ( 2013. november 8. ) az 540/2011/EU végrehajtási rendeletnek a bifenox hatóanyag jóváhagyási feltételei tekintetében történő módosításáról  EGT-vonatkozású szöveg

9.11.2013   
            
            
               HU
            
            
               Az Európai Unió Hivatalos Lapja
            
            
               L 299/34
            
         A BIZOTTSÁG 1124/2013/EU VÉGREHAJTÁSI RENDELETE
   (2013. november 8.)
   az 540/2011/EU végrehajtási rendeletnek a bifenox hatóanyag jóváhagyási feltételei tekintetében történő módosításáról
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a növényvédő szerek forgalomba hozataláról, valamint a 79/117/EGK és a 91/414/EGK tanácsi irányelvek hatályon kívül helyezéséről szóló, 2009. október 21-i 1107/2009/EK európai parlamenti és tanácsi rendeletre (1) és különösen annak 21. cikke (3) bekezdésében említett első lehetőségre, valamint 78. cikkének (2) bekezdésére,
   mivel:
   
               (1)
            
            
               A 2008/66/EK bizottsági irányelv (2) a bifenox hatóanyagot felvette a 91/414/EGK tanácsi irányelv I. mellékletébe (3).
            
         
               (2)
            
            
               A 91/414/EGK irányelv I. mellékletében szereplő hatóanyagok az 1107/2009/EK rendelet értelmében jóváhagyott hatóanyagnak tekintendők, és az 540/2011/EU bizottsági végrehajtási rendelet (4) mellékletének A. részében is fel vannak sorolva.
            
         
               (3)
            
            
               Az 1107/2009/EK rendelet 21. cikke (1) bekezdésének megfelelően Belgium a bifenox jóváhagyásának felülvizsgálatára vonatkozó kérelmet nyújtott be a Bizottsághoz, tekintettel a tagállamhoz a bejelentő által az említett rendelet 56. cikkének (1) bekezdése szerint benyújtott új tudományos és műszaki ismeretekre. Az említett információ a bifenox használata során történő nitrofenképződésre vonatkozott.
            
         
               (4)
            
            
               Belgium megvizsgálta a bejelentő által benyújtott információt. 2013. március 21-én az értékelő jelentéstervezethez fűzött kiegészítés formájában a tagállam benyújtotta értékelését a többi tagállamnak, a Bizottságnak és az Európai Élelmiszerbiztonsági Hatóságnak (a továbbiakban: Hatóság).
            
         
               (5)
            
            
               Ezen információkra figyelemmel a Bizottság megállapította, hogy bizonyos jelek szerint a bifenox többé nem felel meg az 1107/2009/EK rendelet 4. cikkében meghatározott jóváhagyási kritériumoknak.
            
         
               (6)
            
            
               A Bizottság felkérte a bejelentőt, hogy nyújtson be észrevételeket.
            
         
               (7)
            
            
               A Bizottság arra a következtetésre jutott, hogy mivel a bifenox bizonyos környezeti feltételek mellett történő használata során nitrofen képződhet, a környezetre jelenthetett kockázatot csak további korlátozások bevezetésével lehet kizárni.
            
         
               (8)
            
            
               Megerősítést nyert, hogy a bifenox az 1107/2009/EK rendelet értelmében jóváhagyott hatóanyagnak tekintendő. A növényvédő szerekre vonatkozó engedélykérelmek értékelésekor a tagállamoknak különös figyelmet kell fordítaniuk a bifenoxból történő nitrofenképződés lehetőségére, és adott esetben korlátozásokat kell előírniuk a bifenox használati feltételeit illetően.
            
         
               (9)
            
            
               Az 540/2011/EU végrehajtási rendelet mellékletét ezért ennek megfelelően módosítani kell.
            
         
               (10)
            
            
               Az e rendeletben előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,
            
         ELFOGADTA EZT A RENDELETET:
   1. cikk
   Az 540/2011/EU végrehajtási rendelet módosítása
   Az 540/2011/EU végrehajtási rendelet mellékletének A. része az e rendelet mellékletében foglaltaknak megfelelően módosul.
   2. cikk
   Hatálybalépés
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2013. november 8-án.
      
         
            a Bizottság részéről
         
         
            az elnök
         
         José Manuel BARROSO
      
   
   
      (1)  HL L 309., 2009.11.24., 1. o.
   
      (2)  A Bizottság 2008. június 30-i 2008/66/EK irányelve a 91/414/EGK tanácsi irányelvnek a bifenox, a diflufenikan, a fenoxaprop-P, a fenpropidin és a kinoklamin hatóanyagként való felvétele céljából történő módosításáról (HL L 171., 2008.7.1., 9. o.)
   
      (3)  A Tanács 1991. július 15-i 91/414/EGK irányelve a növényvédő szerek forgalomba hozataláról (HL L 230., 1991.8.19., 1. o.).
   
      (4)  A Bizottság 2011. május 25-i 540/2011/EU végrehajtási rendelete az 1107/2009/EK európai parlamenti és tanácsi rendeletnek a jóváhagyott hatóanyagok jegyzéke tekintetében történő végrehajtásáról (HL L 153., 2011.6.11., 1. o.).
   
      MELLÉKLET
      Az 540/2011/EU végrehajtási rendelet melléklete A. részének 180. sorában (Bifenox) az „Egyedi rendelkezések” oszlop helyébe a következő szöveg lép:
      
         „A.   RÉSZ
         Kizárólag gyomirtó szerként engedélyezhető.
         B.   RÉSZ
         Az 1107/2009/EK rendelet 29. cikkének (6) bekezdésében említett egységes alapelvek érvényesítése érdekében figyelembe kell venni az Élelmiszerlánc- és Állategészségügyi Állandó Bizottságban 2008. március 14-én véglegesített, a bifenoxról szóló vizsgálati jelentésben és különösen annak I. és II. függelékében található megállapításokat.
         Az átfogó értékelésben a tagállamoknak fokozott figyelmet kell fordítaniuk a következőkre:
         
                     a)
                  
                  
                     a szert kezelők biztonsága. Gondoskodniuk kell arról, hogy a használati feltételek adott esetben előírják megfelelő egyéni védőfelszerelés használatát;
                  
               
                     b)
                  
                  
                     a fogyasztóknak az állati eredetű termékekben és a vetésforgóban következő növényekben előforduló bifenoxmaradéknak való étrendi expozíciója;
                  
               
                     c)
                  
                  
                     a nitrofen esetleges képződéséhez vezető környezeti feltételek.
                  
               A c) pontra figyelemmel a tagállamok adott esetben korlátozásokat írnak elő a használati feltételeket illetően.”